Document ID: 32006D0078

ΑΠΌΦΑΣΗ ΤΗΣ ΕΠΙΤΡΟΠΉΣ
της 31ης Ιανουαρίου 2006
σχετικά με τη χρηματοδοτική συμμετοχή της Κοινότητας για τη διενέργεια επιδημιολογικής έρευνας και την εφαρμογή μέτρων επιτήρησης του καταρροϊκού πυρετού του προβάτου στο πλαίσιο των έκτακτων μέτρων που ελήφθησαν για την καταπολέμηση της εν λόγω ασθένειας στην Πορτογαλία το 2004 και το 2005
[κοινοποιηθείσα υπό τον αριθμό Ε(2006) 166]
(Το κείμενο στην πορτογαλική γλώσσα είναι το μόνο αυθεντικό)
(2006/78/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3 παράγραφος 2α),
Εκτιμώντας τα ακόλουθα:
(1)
Στις 24 Νοεμβρίου 2004 εμφανίστηκαν στην Πορτογαλία εστίες καταρροϊκού πυρετού του προβάτου. Η εμφάνιση της ασθένειας αυτής μπορεί να αποτελέσει σοβαρό κίνδυνο για το κοινοτικό ζωικό κεφάλαιο.
(2)
Προκειμένου να αποτραπεί η εξάπλωση της ασθένειας το συντομότερο δυνατόν, η Κοινότητα θα πρέπει να συμμετάσχει χρηματοδοτικά στις επιλέξιμες δαπάνες που πραγματοποίησε η Πορτογαλία για τη λήψη έκτακτων μέτρων καταπολέμησης της ασθένειας, όπως προβλέπεται στην απόφαση 90/424/ΕΟΚ. Ως εκ τούτου, στις 15 Σεπτεμβρίου 2005, εκδόθηκε η απόφαση 2005/660/ΕΚ της Επιτροπής σχετικά με κοινοτική χρηματοδοτική ενίσχυση στο πλαίσιο των έκτακτων μέτρων για την εξάλειψη του καταρροϊκού πυρετού του προβάτου στην Πορτογαλία το 2004 και το 2005 (2).
(3)
Η Επιτροπή έχει εκδώσει διάφορες αποφάσεις με σκοπό τον καθορισμό των ζωνών προστασίας και εποπτείας, καθώς και των όρων που διέπουν τις μετακινήσεις ζώων από τις ζώνες αυτές· η πιο πρόσφατη απόφαση είναι η απόφαση 2005/393/ΕΚ, της 23ης Μαΐου 2005, για τις ζώνες προστασίας και εποπτείας σχετικά με τον καταρροϊκό πυρετό του προβάτου και για τους όρους που ισχύουν για τις μετακινήσεις από τις ζώνες αυτές ή διαμέσου αυτών (3).
(4)
Οι εξαιρετικά ασθενείς βροχοπτώσεις που παρατηρήθηκαν στην Πορτογαλία από το φθινόπωρο του 2004 επηρέασαν σημαντικά την παροχή χορτονομής και, ως εκ τούτου, τις δυνατότητες διατροφής των ζώων, δημιουργώντας πρόσθετες δαπάνες για τους εκτροφείς. Η κατάσταση αυτή πλήττει ιδιαίτερα την Πορτογαλία, δεδομένου ότι οι εκμεταλλεύσεις που ειδικεύονται στην αναπαραγωγή βοοειδών και προβατοειδών βρίσκονται στις περιοχές όπου ισχύουν περιορισμοί όσον αφορά τις μετακινήσεις ζώων, ενώ οι εκμεταλλεύσεις που ειδικεύονται στην πάχυνση, οι οποίες αποτελούν τη φυσική διέξοδο για τα ζώα που εκτρέφονται στις εν λόγω εκμεταλλεύσεις, βρίσκονται εκτός των ορίων αυτών των περιοχών.
(5)
Η Πορτογαλία, σε συνεργασία με την Ισπανία, έλαβε και άλλα μέτρα για τον έλεγχο της επιζοωτίας, διεξάγοντας επιδημιολογικές έρευνες και λαμβάνοντας μέτρα επιτήρησης της ασθένειας, όπως εργαστηριακές δοκιμές ορολογικής και ιολογικής επιτήρησης στο πλαίσιο των δοκιμών που προηγούνται της μετακίνησης των ζώων και δοκιμές εντομολογικής επιτήρησης.
(6)
Η Πορτογαλία και η Ισπανία έχουν προσκομίσει αποδείξεις της μεταξύ τους συνεργασίας, που είχε στόχο να αποφευχθεί η εξάπλωση της ασθένειας με την εφαρμογή μέτρων επιτήρησής της.
(7)
Σύμφωνα με το άρθρο 3 παράγραφος 2 του κανονισμού (ΕΚ) αριθ. 1258/1999 του Συμβουλίου, της 17ης Μαΐου 1999, περί χρηματοδοτήσεως της κοινής γεωργικής πολιτικής (4), τα κτηνιατρικά και φυτοϋγειονομικά μέτρα που λαμβάνονται σύμφωνα με τους κοινοτικούς κανόνες χρηματοδοτούνται από το τμήμα «Εγγυήσεις» του Ευρωπαϊκού Γεωργικού Ταμείου Προσανατολισμού και Εγγυήσεων. Ο λογιστικός έλεγχος αυτών των μέτρων εμπίπτει στα άρθρα 8 και 9 του εν λόγω κανονισμού.
(8)
Η καταβολή της χρηματοδοτικής συμμετοχής της Κοινότητας θα πρέπει να εξαρτάται από το εάν οι προγραμματισθείσες ενέργειες έχουν πράγματι εκτελεστεί και εάν οι αρχές παρέχουν κάθε αναγκαία πληροφορία εντός των καθορισμένων προθεσμιών.
(9)
Στις 25 Φεβρουαρίου 2005 η Πορτογαλία υπέβαλε μια πρώτη εκτίμηση των δαπανών που πραγματοποιήθηκαν στο πλαίσιο των άλλων έκτακτων μέτρων, συμπεριλαμβανομένων των μέτρων επιδημιολογικής επιτήρησης που ελήφθησαν για την καταπολέμηση της ασθένειας. Οι δαπάνες για αυτά τα μέτρα επιδημιολογικής επιτήρησης εκτιμάται ότι ανέρχονται σε 4 303 336 ευρώ.
(10)
Κρίνεται πλέον σκόπιμο, εν αναμονή της διενέργειας επιτόπιων ελέγχων από την Επιτροπή, να καθοριστεί το ποσό της πρώτης δόσης της κοινοτικής χρηματοδοτικής συμμετοχής. Η πρώτη δόση θα πρέπει να ισούται με το 50 % της κοινοτικής συμμετοχής, που καθορίζεται με βάση τις εκτιμώμενες επιλέξιμες δαπάνες των μέτρων επιδημιολογικής επιτήρησης. Κρίνεται επίσης σκόπιμο να οριστεί το ανώτατο ποσό που θα επιστραφεί όσον αφορά το κόστος των δοκιμών και των παγίδων που χρησιμοποιήθηκαν στο πλαίσιο των εν λόγω μέτρων.
(11)
Οι πορτογαλικές αρχές εκπλήρωσαν όλες τις τεχνικές και διοικητικές τους υποχρεώσεις όσον αφορά τα μέτρα που προβλέπονται στο άρθρο 3 της απόφασης 90/424/ΕΟΚ.
(12)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Χορήγηση χρηματοδοτικής συνδρομής της Κοινότητας στην Πορτογαλία
1. Στο πλαίσιο των έκτακτων μέτρων που ελήφθησαν για την καταπολέμηση του καταρροϊκού πυρετού του προβάτου το 2004 και το 2005, η Πορτογαλία δικαιούται κοινοτική χρηματοδοτική συμμετοχή ίση με το 50 % των δαπανών που πραγματοποίησε για να καλύψει το κόστος των εργαστηριακών δοκιμών ορολογικής και ιολογικής επιτήρησης, καθώς και το κόστος της εντομολογικής επιτήρησης, συμπεριλαμβανομένης της αγοράς παγίδων.
2. Τα μέγιστα ποσά των δαπανών που επιστρέφονται στην Πορτογαλία για τις δοκιμές και τις παγίδες που αναφέρονται στην παράγραφο 1 δεν υπερβαίνουν τα ακόλουθα ποσά:
α)
για την ορολογική επιτήρηση, δοκιμή Elisa: 2,5 ευρώ ανά δοκιμή·
β)
για την ιολογική επιτήρηση, δοκιμή RT.PCR: 15 ευρώ ανά δοκιμή·
γ)
για την εντομολογική επιτήρηση, παγίδα: 160 ευρώ ανά παγίδα.
3. Ο φόρος προστιθεμένης αξίας εξαιρείται από την κοινοτική χρηματοδοτική συμμετοχή.
Άρθρο 2
Τρόποι καταβολής της χρηματοδοτικής συμμετοχής
Με την επιφύλαξη των αποτελεσμάτων των επιτόπιων ελέγχων που διενεργούνται σύμφωνα με το άρθρο 9 παράγραφος 1 της απόφασης 90/424/ΕΟΚ, καταβάλλεται μια πρώτη δόση ύψους 600 000 ευρώ, ως τμήμα της κοινοτικής χρηματοδοτικής συμμετοχής που προβλέπεται στο άρθρο 1.
Το ποσό αυτό καταβάλλεται βάσει δικαιολογητικών που υποβάλλονται από την Πορτογαλία και τα οποία αφορούν τις εργαστηριακές δοκιμές και την αγορά παγίδων που αναφέρονται στο άρθρο 1 παράγραφος 1.
Άρθρο 3
Όροι πληρωμής και δικαιολογητικά
1. Η χρηματοδοτική συμμετοχή της Κοινότητας που προβλέπεται στο άρθρο 1 καταβάλλεται με βάση τα ακόλουθα:
α)
αίτηση στην οποία αναφέρονται τα στοιχεία που καθορίζονται στο παράρτημα, η οποία υποβάλλεται εντός της προθεσμίας που ορίζεται στην παράγραφο 2 του παρόντος άρθρου·
β)
τα δικαιολογητικά που αναφέρονται στο άρθρο 2, συμπεριλαμβανομένων μιας επιδημιολογικής έκθεσης και μιας χρηματοοικονομικής έκθεσης·
γ)
τα αποτελέσματα των τυχών επιτόπιων ελέγχων που διενεργήθηκαν σύμφωνα με το άρθρο 9 παράγραφος 1 της απόφασης 90/424/ΕΟΚ.
Τα έγγραφα που αναφέρονται στο στοιχείο β) πρέπει να είναι διαθέσιμα για τους επιτόπιους ελέγχους που αναφέρονται στο στοιχείο γ).
2. Η αίτηση που αναφέρεται στην παράγραφο 1 στοιχείο α) υποβάλλεται σε ηλεκτρονική μορφή εντός εξήντα ημερολογιακών ημερών από την ημερομηνία κοινοποίησης της παρούσας απόφασης. Εάν δεν τηρηθεί η προθεσμία αυτή, η χρηματοδοτική συμμετοχή της Κοινότητας μειώνεται κατά 25 % για κάθε μήνα καθυστέρησης.
Άρθρο 4
Αποδέκτης
Η παρούσα απόφαση απευθύνεται στην Πορτογαλική Δημοκρατία.
Βρυξέλλες, 31 Ιανουαρίου 2006.

Labels: 0
18
6